ชาวบ้านฮือไล่ พระเวินพระบาทภูกระแต อ้างอมเงินวัด พัวพันปมไม้พะยูงหาย
ชาวบ้านนครพนมกว่า 100 คน รวมตัวประท้วงขับไล่เจ้าอาวาสวัดเวินพระบาทภูกระแต และพระอีก 2 รูป อ้างมีพฤติกรรมดูแลวัดไม่โปร่งใส พัวพันปัญหาไม้พะยูงหลังถูกตัดจาก 400 ต้น เหลือเพียง 10 ต้น ขณะที่เจ้าหน้าที่รัฐช่วยไกล่เกลี่ยปัญหา พระยอมออกจากวัดแล้วพร้อมยันตัวเองบริสุทธิ์,เมื่อวันที่ 12 ธ.ค.59 นายอดิศักดิ์ โพนชัยยา ผู้ใหญ่บ้านนาสมดี หมู่ 11 และตัวแทนชาวบ้านอีก 3 หมู่บ้าน ในพื้นที่ ต.นาราชควาย จ.นครพนม กว่า 100 คน ได้รวมตัวประท้วงขับไล่พระครูบรรพต ปัญญาภรณ์ อายุ 79 ปี เจ้าคณะตำบลนาราชควายและเป็นเจ้าอาวาสวัด พร้อมด้วย พระอาจารย์ธานุสรณ์ ฐานุสรโณ อายุ 58 ปี พระผู้ช่วยเจ้าอาวาส วัดเวินพระบาทภูกระแต ซึ่งเป็นบุตรชายของเจ้าอาวาส และพระลูกวัดอีก 1 คน,ทั้งนี้เนื่องจากชาวบ้านไม่พอใจและกล่าวหาว่าพระทั้ง 3 รูปมีพฤติกรรมไม่โปร่งใสเกี่ยวกับการบริหารงานดูแลทรัพย์สินในวัด อีกทั้งยังมีปัญหาเรื่องการดูแลไม้พะยูงในวัด ซึ่งเป็นพื้นที่อนุรักษ์ มีไม้พะยูงจำนวนมาก แต่ปัจจุบันได้ถูกขโมยหายไปเหลือไม่ถึง 10 ต้น จาก 300-400 ต้น ซึ่งมีปัญหาตั้งแต่เข้ามาดูแลตั้งแต่ปี 2555 โดยเคยเรียกร้องไปยังหน่วยงานเกี่ยวข้อง รวมถึงสำนักงานพระพุทธศาสนาและจังหวัดนครพนม แต่เรื่องยังเงียบจนถึงปัจจุบัน,นายประชุมศิลป์ พิทักษ์ ปลัดอำเภอเมืองนครพนม ได้ประสานงานร่วมกับ พ.ต.ต.วิสกี้ พระอาศัย สวป.สภ.เมืองนครพนม รวมถึงเจ้าหน้าที่ ตำรวจ ทหาร ให้มาตรวจสอบดูแล ไกล่เกลี่ยแก้ไขปัญหา ซึ่งเจ้าอาวาส พร้อมพระลูกวัดอีก 2 รูปยินยอมที่จะออกไปจากวัด เพื่อลดความขัดแย้ง พร้อมยืนยันว่ามีความบริสุทธิ์ใจ และมีการบริหารงานด้วยความโปร่งใสมาตลอด แต่อ้างว่าเป็นปัญหาความไม่พอใจส่วนตัวเกี่ยวกับผลประโยชน์ในวัด และพร้อมที่จะพิสูจน์ความบริสุทธิ์ ตามข้อกล่าวหาของชาวบ้าน,นายอดิศักดิ์ กล่าวว่า ชาวบ้านต้องการให้พระทั้ง 3 รูปไปจำพรรษาที่อื่น เพราะที่ผ่านมา มีพฤติการณ์ไม่โปร่งใสในการบริหารเงินมาหลายปี และมีพฤติการณ์ทำตัวไม่เหมาะสมหลายอย่าง เคยร้องเรียนไปถึงคณะสงฆ์ รวมถึงหน่วยงานเกี่ยวข้องหลายครั้ง แต่ยังอยู่ระหว่างการตรวจสอบ ชาวบ้านทนไม่ไหวจึงต้องออกมาเรียกร้อง ขับไล่ เพราะทนพฤติกรรมไม่ไหว และจะมีการตั้งคณะกรรมการวัดมาดูแลแก้ไข,ผู้สื่อข่าวรายงานว่า เวินพระบาทภูกระแต เป็นวัดสำคัญที่มีชื่อเสียง และเป็นวัดที่เป็นพื้นที่อนุรักษ์ไม้พะยูงหวงห้าม เพราะมีเนื้อที่ป่าขนาดใหญ่เนื้อที่นับ 100 ไร่ ในอดีตมีไม้พะยูงจำนวนมาก ปัจจุบันถูกตัดไปขายหมด ส่วนหนึ่งชาวบ้านเชื่อว่ามาจากปัญหาความขัดแย้งระหว่างวัดกับชุมชน.
ชาวบ้านนครพนมกว่า 100 คนรวมตัวประท้วงขับไล่เจ้าอาวาสวัดเวินพระบาทภูกระแต และพระอีก 2 รูป อ้างมีพฤติกรรมดูแลวัดไม่โปร่งใส พัวพันปัญหาไม้พะยูงหลังถูกตัดจาก 400 ต้น เหลือเพียง 10 ต้น ขณะที่เจ้าหน้าที่รัฐช่วยไกล่เกลี่ยปัญหา 
วัดเวินพระบาทภูกระแต,สภ.เมืองนครพนม,นครพนม,ขับไล่เจ้าอาวาส,ไม้พะยูง